B. OSOBITNÁ ČASŤ
K Čl. I
K bodom 1 a 2 (§ 4 ods. 3)
Aktuálna právna úprava § 4 ods. 3 písm. b) spôsobuje problémy v aplikačnej praxi najmä tým, že v nej chýba jednoznačné určenie, že sa táto časť ustanovenia vzťahuje aj na vekovo homogénne triedy pre deti vo veku dva roky až tri roky a vekovo homogénne triedy vo veku tri roky až štyri roky. Súčasná právna úprava je pre aplikačnú prax nepostačujúca aj z dôvodu, že väčšina materských škôl zriaďuje skôr vekovo homogénne ako vekovo heterogénne triedy (zriaďujú sa však aj tie). 
Navrhovanou úpravou sa spresňuje personálne zabezpečenie pobytu vonku v triedach v závislosti od vekovej štruktúry príslušných tried. Tretí bod písm. b) sa pritom vzťahuje na „zmiešané“, teda vekovo heterogénne triedy, v ktorých môžu byť zaradené deti vo veku dva roky až šesť rokov. Vekovo homogénne triedy sú v písmene a) výslovne upravené len pre deti vo veku štyri roky až päť rokov a päť rokov až šesť rokov. Aplikačná prax sa má ustáliť tak, že ak budú v ktorejkoľvek triede, teda nielen vo vekovo heterogénnej triede, zaradené deti vo veku dva roky, teda deti, ktoré ešte nedovŕšili tri roky, pobyt vonku, ktorého súčasťou môže byť aj vychádzka, sa bude s takouto triedou realizovať v prítomnosti jedného učiteľa materskej školy a ďalšieho zamestnanca materskej školy. Rovnaké personálne požiadavky sa budú uplatňovať aj v prípade triedy pre deti vo veku tri roky až štyri roky vzhľadom na ich ešte relatívnu a nezautomatizovanú samostatnosť. 
Navrhnutá úprava súvisí s potrebou zaistenia bezpečnosti a ochrany zdravia detí aj zamestnancov počas pobytu vonku a tiež potrebou jednoznačného určenia personálneho zabezpečenia pobytu vonku, ktorého súčasťou v zmysle Štátneho vzdelávacieho programu pre predprimárne vzdelávanie v materských školách môže byť a väčšinou každodenne býva aj vychádzka.
K Čl. II
Účinnosť sa navrhuje v nadväznosti na trvanie legislatívneho procesu. Navrhovaná účinnosť neovplyvní negatívne procesy v rámci prebiehajúceho školského roka a jednotlivé zmeny môžu byť aplikované bez potreby prechodných ustanovení. 


